"पचास हजार खरचा करके उनकरा लइले रहीं! तबो, सात बरिस के लइकी छोड़ के भाग गइली." 67 बरिस के यशोदा खीचड़ (नाम बदलल बा) छोट पतोह के बात बीच में काटत कहली.
रूमा उनकर छोट पतोह बाड़ी. उहो कवनो दलाल के मदद से मोल करके झुंझुनूं लाएल बाड़ी.
उनकरा अंदाजा नइखे केतना उमिर में उनकर बियाह भइल रहे. "हम कबो स्कूल ना गइनी. एहि से बता ना सकिले हमार जन्म कब भइल," ऊ एगो स्लेटी अलमारी में आपन आधार कार्ड खोजत कहली.
कमरा में उनकर पांच बरिस के लइकी खटिया पर खेलत रहली.
"हमार जन्म आउर पालन-पोषण गोलाघाट (असम) में भइल. माई-बाबूजी के एगो हादसा में मौत हो गइल रहे. ओह घरिया हम बस पांच बरिस के रहनी. तबे से परिवार के नाम पर हमरा इहंवा नाना, नानी आउर भाई, भौजाइे लोग बा," ऊ कहली.
साल 2016 के एगो एतवार के दिन रहे. दुपहरिया में रूमा का देखत बाड़ी कि उनकर भाई संगे अजबे कपड़ा पहिनले दू गो राजस्थानी मेहमान लोग घरे आवत बा. ओह में से एगो नयका उमिर के लइकी के कनिया बना के लावे वाला दलाल रहे.
रूमा कहली, "हमनी के शहर में दोसरा राज्य के लोग जादे करके ना देखाई देवेला." ऊ लोग परिवार से वादा कइलक कि रूमी खातिर बिना दहेज के नीमन घरवाला खोजी. बियाह के बदला में पइसा देवे आउर बिना कवनो खरचा के बियाह करे के भी प्रस्ताव रखलक.
घरे आइल एगो मेहमान संगे 'नीमन लइकी' रूमा विदा कर देहल गइली. एक हफ्ता के भीतर दुनो लोग उनकरा के ढाई हजार किमी दूर झुंझुनूं जिला के किशनपुरा गांव ले आइल.
बियाह के बदले जे दाम के वादा रहे, ऊ पइसा रूमा के परिवार के कबो ना मिलल. ससुराल के लोग यानी खीचड़ परिवार के दावा बा कि ऊ लोग दलाल के, लइकी के घर वाला के देवे खातिर भी पइसा देले रहे.
रूमा कहेली, "इहंवा जादे करके रउआ दोसर राज्य के पतोह लोग मिली." स्थानीय लोग आउर इलाका में काम करे वाला कार्यकर्ता के हिसाब से राजस्थान में नया उमिर के लइकी लोग, पतोह बनावे खातिर अक्सरहा मध्य प्रदेश, बिहार, पश्चिम बंगाल, ओडिशा आउर उत्तर प्रदेश से लावल जाएली.
राजस्थान में पतोह मिलल मुस्किल बा. इहंवा के बाल लिंगानुपात (0 से 6 बरिस के बीच सीएसआर) यानी लइका के मुकाबले लइकी के गिनती, देस भर के राज्य के मुकाबले सबले जादे खराब बा. प्रदेश के 33 जिला में झुंझुनूं आउर सीकर के स्थिति आउरो गड़बड़ बा. देस में जहंवा हर 1000 लइका पर 923 लइकी लोग बा, उहंई झुंझनू में बहुते कम, 1000 लइका पर बस 832 लइकी लोग बा.
नेशनल फेमिली हेल्थ सर्वे ( एनएफएचएस-5 ) के साल 2019-2020 के बीच के नया आंकड़ा देखल जाव त पता चली कि राजस्थान के शहरी इलाका में पछिला पांच बरिस में 1000 लइका पर खाली 879 लइकी लोग ही पैदा लेली. झुंझुनूं के 70 फीसदी से जादे आबादी गांव में रहेला.
आखिर काहे?
"बिना पइसा के कनिया कइसे मिलिहें? इहंवा जदि राउर बेटा के सरकारी नौकरी नइखे, केहू आपन लइकी देवे के तइयार ना होखे," यशोदा पूछतारी.
यशोदा के दू गो लइका बाड़न. ऊ लोग खेती में आपन बाऊजी के मदद करेले आउर घर के छव गो मवेशी के देखभाल करेले. परिवार लगे 18 बीघा जमीन बा. एह जमीन पर ऊ लोग बाजरा, गेहूं, कपास आउर सरसों के खेती करेला. (राजस्थान के एह हिस्सा में बीघा के मतलब 0.625 एकड़ जमीन होखेला)
यूनाइटेड नेशंस ऑफिस ऑफ ड्रफग्स एंड क्राइम (यूएनओडीसी) के मानव तस्करी रोके, दबावे आउर सजा देवे खातिर बनावल प्रोटोकॉल में तस्करी के एह तरह से समझावल गइल बा, "आपन स्वार्थ खातिर फायदा उठावे के मकसद से जबरिया, धोखा से लोग के भरती कइल, लावल-ले जाइल, एक जगह से दोसरा जगह भेजल, कहूं रखल चाहे कहूं से लेके आइल," भारतीय दंड संहिता (आईपीसी) के धारा 370 के हिसाब से दंडनीय अपराध बा. एह अपराध खातिर केहू के सात से दस साल के जेल हो सकेला.
रूमा के आपन परिवार से मिले के मन करेला, बाकिर उनकरा ससुराले में रहे के इच्छा बा. ऊ कहली, "हम दोसर कवनो भी आम लइकी जेका, आपन ससुराल में खुस बानी. इहंवा हमरा कवनो तरह के दिक्कत नइखे. बात त सही बा, कि हम आपन नइहर बेर-बेर ना जा सकीं, काहे कि ई बहुते दूर बा. बाकिर जल्दी से जाके आपन भाई आउर परिवार से मिले के बहुते मन करत बा." रूमा के ससुराल में कवनो तरह के दैहिक चाहे मौखिक हिंसा झेले के नौबत ना आइल ह.
सीता के भारी मन से ओहि दिन आपन घर से निकले के पड़ल. उनकर बाऊजी के सर पर करजा रहे. ऊ चाहत रहस कि चार गो छोट लइका संगे जूझत बाऊजी के माथा से कम से कम उनकर त भार उतर जाव.
झुंझुनूं में एसआरकेपीएस सुरु करे वाला राजन चौधरी के कहनाम बा, "दलाल लोग लगे हर उमिर आउर हर माली हालत वाला लोग खातिर कनिया होखेला. हम एक बेरा एगो दलाल से पूछनी, का ऊ हमरो खातिर लइकी के इंतजाम कर सकेला. समझीं, हमार उमिर 60 बरिस से भी जादे बा. हमरा अचरज भइल जब ऊ कहलक कि तनी जादे पइसा लागी, बाकिर काम हो जाई. ओकर योजना ई रहे कि ऊ कवनो न के संगे ले जाई आउर ओकरे दूल्हा बता के बात करी." एकरा बाद जब परिवार लइकी दे दीही, त दलाल ओकरा राजस्थान में लाके बियाह तय कर दीहित.
वर्षा डांगी, रूमा के घरे से कोई 30 किमी दूर झुंझनू के अलसीसर गांव में रहेली. साल 2006 में उनकर बियाह उनका से 15 बरिस बड़ आदमी से कर देहल गइल रहे. मध्य प्रदेश के सागर जिला से जब ऊ इहंवा लावल गइल रहस, बस 16 बरिस के रहस.
"ऊ उमिर में बड़ रहस, बाकिर हमरा प्यार करत रहस. बाकिर हमार सास पहिल दिन से हमरा परेशान करे में लागल रहस. अब त घरवाला भी चल बसले, हमार हालत आउर खराब बा," 32 बरिस के वर्षा कहली.
जब ऊ हमनी से बतियावत रहस, उनकर चार बरिस के लइका बिस्कुट खातिर उनका के तंग करत रहे. ओहि घरिया उनकर पड़ोसी आके ओकरा कुछ दे देली. पड़ोसी ओर इशारा करके वर्षा कहली, "ई लोग ना होखित न, त हम आउर हमार लइका भूखे मर जइतीं. देवरानी आउर हमार चूल्हा अलग बा. जब से हमार घरवाला मरले, पेट भरल मुस्किल हो गइल बा." साल 2022 में घरवाला के मरला के बाद से वर्षा के मुट्ठी भर रासन पर जिंदा रहे के पड़त बा, ई सभ बतावत उनकरा लोर (आंसू) गिरे लागत बा.
कहल जा सकेला कि ई जिला काफी हद तक ग्रामीण बा. इहंवा के 66 प्रतिशत लोग खेती में जुटल बा. वर्षा के मरद भी किसानी करत रहस. उनका गइला के बाद उनकर हिस्सा के जमीन पर केहू खेती नइखे करत. परिवार लगे 20 बीघा जमीन बा, जे दुनो भाई में बांटल बा.
